**Slaven Bilić** (s. 11. syyskuuta 1968 Split, Kroatia, Jugoslavia) on kroatialainen jalkapallovalmentaja ja entinen puolustaja.

Ura pelaajana
-------------

Bilić aloitti peliuransa kotikaupunkinsa HNK Hajduk Splitissä 1987. Hän edusti joukkuetta ensin Jugoslavian ja sitten Kroatian pääsarjassa kaikkiaan 109 ottelun verran. Vuosina 1988–1989 hän pelasi lainalla NK Primoracissa ja HNK Šibenikissä. Vuonna 1993 hän siirtyi 750 000 punnan siirtosummalla saksalaisseura Karlsruher SC:hen. Bilić esiintyi edukseen seuran paidassa ja oli mukana UEFA-cupin välierissä 1993–1994, kun KSC hävisi Casino Salzburgille rangaistuspotkukilpailujen jälkeen.

Tammikuussa 1996 Bilić siirtyi 1,3 miljoonan punnan siirtosummalla West Ham Unitediin. Kroaatti nousi Hammersissa avauskokoonpanon mieheksi. Hyvät esitykset takasivat Bilićille paikan Kroatian maajoukkueeseen vuoden 1996 EM-kisoissa. 

EM-kisojen hyvät esitykset saivat silloisen Everton-valmentaja Joe Roylen kiinnostumaan kroaattipuolustajasta, joka tekikin maaliskuussa 1997 sopimuksen Evertonin kanssa. Hän pelasi kuitenkin kauden loppuun West Hamissa ja siirtyi Evertoniin elokuussa 1997, kun Howard Kendall oli jo ottanut Roylen paikan päävalmentajana. Bilićin debyyttikautta Evertonissa varjostivat lukuisat varoitukset jotka pitivät hänet sivussa pelikentiltä.

Bilić kuului Kroatian maajoukkuemiehistöön myös MM-kisoissa 1998. Bilić muistetaan Kroatian pronssijuhliin päättyneistä kisoista eritoten tilanteesta, joka maksoi Ranskan Laurent Blancille finaaliesiintymisen. Bilić kaatui näyttävästi tilanteessa, jossa hänen ja Blancin välillä ei televisiokuvien mukaan ollut edes kontaktia.

MM-kisojen jälkeen Bilić kärsi jalkavaivoista ja palasi kotimaahansa. Loukkaantumiset pitivät hänet sivussa Evertonin peleistä kauden 1998–1999 alussa, mutta paluunsa jälkeen hän onnistui vakuuttamaan otteillaan Everton-valmentaja Walter Smithin. Hän jätti Evertonin kauden 1999–2000 jälkeen ja palasi HNK Hajduk Splitiin. Uran viimeiseksi jäänyttä kautta 2000–2001 varjostivat loukkaantumiset ja Bilić pystyi pelaamaan ainoastaan yhdeksän ottelua kauden aikana.

### Saavutukset pelaajana

* MM-pronssia 1998
* EM-puolivälierät 1996

Ura valmentajana
----------------

Oikeustieteen akateemisen tutkinnon suorittanut Bilić palasi jalkapallon pariin 2004, kun hänestä tuli Kroatian alle 21-vuotiaiden maajoukkueen päävalmentaja. Yhdessä entisen seurakaverinsa Aljoša Asanovićin kanssa Bilić valmensi Kroatian nuoria alle 21-vuotiaiden EM-turnauksen karsinnoissa. Paikka varsinaisessa lopputurnauksessa jäi saavuttamatta Kroatian hävittyä Serbia-Montenegron nuorille playoff-vaiheessa.

Heinäkuussa 2006 Bilić valittiin Kroatian maajoukkueen uudeksi päävalmentajaksi.  Bilić kasasi valmennustiimiinsä entiset maajoukkuetoverinsa Aljoša Asanovićin, Robert Prosinečkin, Nikola Jurčevićin ja Marijan Mrmićin. Taktiset kuviot toimivat hyvin ja Kroatia eteni EM-kisoihin 2008 voittamalla karsintalohkonsa viiden pisteen erolla Venäjään. Kroatia hävisi karsinnoissa vain yhden ottelun, kun Makedonia yllätti ruutupaidat Skopjessa 2–0. Kisoista ulos jääneen Englannin Kroatia voitti Zagrebissa 2–0 ja Lontoossa 2–3.

Itse EM-lopputurnauksessa Bilićin luotsaama Kroatia pelasi alusta alkaen näyttävää ja tehokasta jalkapalloa. Se kaatoi alkulohkon avausottelussa isäntäjoukkue Itävallan 1–0 ja nousi mestarisuosikkien joukkoon kaatamalla vahvan esityksen jälkeen Saksan 2–1. Bilić lepuutti avainpelaajiaan lohkon päätöskamppailussa Puolaa vastaan, tuloksena siitä huolimatta 1–0-voitto.

Puolivälierissä Kroatia sai kovan haasteen Turkilta. Kahden räväkän valmentajana, Bilićin ja Fatih Terimin taktinen kohtaaminen huipentui jatkoajan viime hetkille. Ensin Bilić sai aihetta riemuun kun Kroatia meni 118.minuutilla 1–0-johtoon. Turkki nousi kuitenkin jatkoajan lisäajalla tasoihin ja masensi kroaatit. Bilić yritti turhaan kasata miehiään nopeasti rangaistuspotkukilpailuun. Luka Modrić ja Ivan Rakitić ampuivat vetonsa ohi. Darijo Srna piti osumallaan kroaattien toiveita yllä, mutta Rüştü Reçberin torjuttua Mladen Petrićin vedon Bilićin miehistön komeat kisat päättyivät puolivälieriin. 

MM2010-karsinnoissa Bilićin luotsaaman Kroatian otteet olivat kaukana EM-kisojen sensaatiosta. Tappiot Englannille ja vaikeudet Ukrainan kanssa johtivat lopulta Kroatian jäämiseen lohkonsa kolmanneksi ja ulos kisakoneesta. Karsintojen jälkeen Kroatiassa nousi vaateita Bilićin erottamisesta.   Kroatian liitto kuitenkin luotti valmentajaansa ja Bilićin johdolla Kroatia palasi takaisin arvokisoihin voittamalla oman EM2012-karsintalohkonsa edeten lopputurnaukseen. 

Toukokuussa 2012 Bilić ilmoitti jättävänsä Kroatian maajoukkuevalmentajan tehtävät EM-kisojen jälkeen. Hän ilmoitti haluavansa siirtyä valmentamaan seuratasolle.  Pian lähtöilmoituksensa jälkeen Bilić kertoi siirtyvänsä EM-kisojen jälkeen kolmivuotisella sopimuksella venäläisseura FK Lokomotiv Moskovan päävalmentajaksi.  Kausi 2012–2013 sujui Lokomotivilta heikosti ja joukkue oli liigassa vasta yhdeksäs. Sijoitus oli seuran huonoin Venäjän liigassa. Kauden jälkeen Bilić sai potkut tehtävästään.  Pian Lokomotivista lähtönsä jälkeen Bilićistä tuli turkkilaisseura Beşiktaşin päävalmentaja. 

Kroatialaisen johdolla Beşiktaş oli mukana Turkin liigan kärkikahinoissa, mutta mestaruus jäi kahden perättäisen kolmossijan myötä haaveeksi. Toukokuussa 2015 kerrottiin, että Bilić jättää seuran kauden päätteeksi.  Kesäkuussa 2015 hän teki kolmivuotisen sopimuksen West Ham Unitedin kanssa.  Bilićin johdolla West Ham pelasi hyvän Valioliigakauden 2015–2016 ja sijoittui liigassa seitsemänneksi. Näin joukkue saavutti paikan Eurooppa-liigan karsintoihin. Sijoius oli West Hamin paras sitten kauden 2001–2002 seitsemännen sijan. 

Kaudella 2016–2017 West Hamin kausi oli turbulenttinen ja joukkueen peliesitykset vaihtelivat hyvin paljon. Alkukaudella joukkue voitti vain kolme 10 ensimmäisestä ottelustaan, mutta parhaimmillaan loppukaudella se pelasi kuusi ottelua perättäin ilman tappioita. Lopulta sijoitus oli 11:s. Eurooppa-liigasta West Ham putosi jo karsinnoissa romanialaiselle FC Astra Giurgiulle. Seura menetti kauden aikana myös tähtipelaajansa Dimitri Payet'n, joka siirtyi tammikuussa 2017 Marseilleen. Ennen siirtonsa varmistumista Payet kieltäytyi pelaamasta West Ham -paidassa. Kausi 2017–2018 alkoi edellistä murheellisemmin, kun West Ham voitti vain kaksi kauden 10 ensimmäisestä ottelusta. Putoamisviivan alapuolelle vajonnut seura erotti lopulta Bilićin marraskuun alussa 2017.

Syyskuussa 2018 Bilićistä tuli Saudi-Arabian pääsarjassa pelaavan Ittihadin päävalmentaja. Seura erotti Bilićin helmikuussa 2019, kun Ittihad oli voittanut kroatialaisen alaisuudessa vain kolme pelaamistaan 15 ottelusta.

Kesäkuussa 2019 Bilić allekirjoitti kaksivuotisen sopimuksen Englannin Mestaruussarjan West Bromwichin kanssa. Joulukuussa 2020 Bilic sai potkut West Bromwichista. Bilićin johdolla WBA taisteli kaudella 2019/20 noususta Valioliigaan ja johti pitkään Mestaruussarjaa. Koronaviruksen keskeytettyä kauden maaliskuussa 2020 ja kauden jatkuttua jälleen kesäkuussa WBA voitti vain kolme yhdeksästä sarjaottelusta. Seura sijoittui kuitenkin Mestaruussarjassa toiseksi ja nousi suoraan Valioliigaan kaudeksi 2020/21. Valioliigassa menestys oli heikkoa ja WBA voitti Bilićin johdolla vain yhden pelaamistaan 13 liigaottelusta. Seura erotti hänet joulukuun puolivälissä 2020, kun WBA oli sarjassa toiseksi viimeisenä.

Tammikuussa 2021 Bilić jatkoi uraansa Kiinan Superliigassa Beijing Guoanin valmentajana. Hän luotsasi joukkueen kaudella 2021 liigassa viidenneksi. Tammikuussa 2022 kroatialainen jätti seuran perhesyiden vuoksi.

Syyskuussa 2022 Bilić palasi Englantiin tehtyään 1,5 vuoden sopimuksen Mestaruussarjan Watfordin kanssa. Bilićin pesti päättyi kuitenkin potkuihin jo maaliskuussa 2023, kun heikot tulokset olivat pudottaneet Watfordin Mestaruussarjan nousukarsintojen ulkopuolelle.

  

### Saavutukset valmentajana

* EM-puolivälierät: 2008
* EM-alkulohko: 2012
* Englannin Mestaruussarjan hopeaa: 2020

Lähteet
-------

1. ↑  Bilic appointed new Croatia coach
2. ↑  Turkey triumph in Vienna shoot-out
3. ↑  Geht's weiter für Bilic?
4. ↑  Bilic under pressure to resign as Croatia coach[vanhentunut linkki]
5. ↑  Bilic confirms he will quit Croatia after Euro 2012
6. ↑  Bilic to take over Lokomotiv (Arkistoitu – Internet Archive)
7. ↑  Bilic verpasst Europa und muss gehen
8. ↑  Besiktas buhlt um Bilic
9. ↑  Slaven Bilic to leave Besiktas at end of season amid West Ham speculation
10. ↑  Slaven Bilic: West Ham appoint former defender as manager BBC. Viitattu 12.6.2015. (englanniksi)
11. ↑  Dimitri Payet rejoins Marseille from West Ham for £25m  29.1.2017. The Telegraph. Viitattu 9.11.2017. (englanniksi)
12. ↑  Slaven Bilic: West Ham sack manager with David Moyes likely to replace him BBC. Viitattu 9.11.2017. (englanniksi)
13. ↑  Slaven Bilic named new coach of Al-Ittihad in Saudi Arabia SkySports. Viitattu 24.11.2018. (englanniksi)
14. ↑  Slaven Bilić nakon samo pet mjeseci dobio otkaz na klupi saudijskog Al Ittihada  24.2.2019. klix.ba. Viitattu 20.6.2019.
15. ↑  Slaven Bilic: West Bromwich Albion name ex-West Ham manager as head coach  13.6.2019. BBC Football. Viitattu 20.6.2019. (englanniksi)
16. ↑
17. ↑  Slaven Bilic: West Brom manager sacked after 18 months in charge  16.12.2020. BBC Football. Viitattu 17.12.2020. (englanniksi)
18. ↑  Slaven Bilic: Beijing Guoan appoint former West Brom boss as manager  6.1.2021. BBC Football. Viitattu 28.10.2022. (englanniksi)
19. ↑  Slaven Bilic departs Chinese Super League club Beijing Guoan one year into his role, citing family illness in native Croatia  9.1.2022. South China Morning Post. Viitattu 28.10.2022. (englanniksi)
20. ↑  Slaven Bilic: Watford appoint Croatian after sacking Rob Edwards  26.9.2022. BBC Football. Viitattu 28.10.2022. (englanniksi)
21. ↑  Watford sack Slaven Bilic and appoint Chris Wilder as new manager  7.3.2023. The Guardian. Viitattu 8.3.2023. (englanniksi)


|  |  |  |
| --- | --- | --- |
| Edeltäjä:**Zlatko Kranjčar** | **Kroatian jalkapallomaajoukkueen päävalmentaja**2006–2012 | Seuraaja:**Igor Štimac** |

|  |  |  |
| --- | --- | --- |
| Edeltäjä:**José Couceiro** | **FK Lokomotiv Moskovan päävalmentaja**2012–2013 | Seuraaja:**Leonid Kutšuk** |

|  |  |  |
| --- | --- | --- |
| Edeltäjä:**Samet Aybaba** | **Beşiktaşin päävalmentaja**2013–2015 | Seuraaja:**Şenol Güneş** |

|  |  |  |
| --- | --- | --- |
| Edeltäjä:**Sam Allardyce** | **West Ham Unitedin päävalmentaja**2015–11/2017 | Seuraaja:**David Moyes** |

|  |  |  |
| --- | --- | --- |
| Edeltäjä:**Ramón Díaz** | **Ittihadin päävalmentaja**9/2018–2/2019 | Seuraaja:**José Luis Sierra** |

|  |  |  |
| --- | --- | --- |
| Edeltäjä:**Darren Moore** | **West Bromwichin päävalmentaja**2019–12/2020 | Seuraaja:**Sam Allardyce** |

|  |  |  |
| --- | --- | --- |
| Edeltäjä:**Bruno Génésio** | **Beijing Guoanin päävalmentaja**1/2021–1/2022 | Seuraaja:**Xie Feng** |

|  |  |  |
| --- | --- | --- |
| Edeltäjä:**Rob Edwards** | **Watfordin päävalmentaja**9/2022–3/2023 | Seuraaja:**Chris Wilder** |

Kroatian kokoonpano
Kroatian joukkue – Jalkapallon MM-kilpailut 1998
1 Ladić |
2 Krpan |
3 Šerić |
4 Štimac |
5 Jurić |
6 Bilić |
7 Asanović |
8 Prosinečki |
9 Šuker |
10 Boban |
11 Marić |
12 Mrmić |
13 Stanić |
14 Soldo |
15 Tudor |
16 Kozniku |
17 Jarni |
18 Mamić |
19 Vlaović |
20 Šimić |
21 Jurčić |
22 Vasilj |
Valmentaja Blažević

Kroatian joukkue – Jalkapallon EM-kilpailut 2008
1 Pletikosa |
2 Šimić |
3 Šimunić |
4 R. Kovač |
5 Ćorluka |
6 Vejić |
7 Rakitić |
8 Vukojević |
9 Kalinić |
10 N. Kovač |
11 Srna |
12 Galinović |
13 Pokrivač |
14 Modrić |
15 Knežević |
16 Leko |
17 Klasnić |
18 Olić |
19 Kranjčar |
20 Budan |
21 Petrić |
22 Pranjić |
23 Runje |
Valmentaja Bilić

Kroatian joukkue – Jalkapallon EM-kilpailut 2012
1 Pletikosa |
2 Strinić |
3 Šimunić |
4 Buljat |
5 Ćorluka |
6 Pranjić |
7 Rakitić |
8 Vukojević |
9 Jelavić |
10 Modrić |
11 Srna |
12 Kelava |
13 Schildenfeld |
14 Badelj |
15 Vrsaljko |
16 Dujmović |
17 Mandžukić |
18 Kalinić |
19 Kranjčar |
20 Perišić |
21 Vida |
22 Eduardo |
23 Subašić |
Valmentaja Bilić



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |